Rakkestad sentrum
Rakkestad kirke
**Rakkestad** er en kommune i Østfold fylke på Østlandet. Den grenser i vest mot Sarpsborg og Skiptvet, i nord mot Indre Østfold, i øst mot Marker og Aremark, og i sør mot Halden. Høyeste punkt i kommunen er *Linnekleppen*, 325 moh.

Kommunen er en av de store landbrukskommunene i Norge. Rakkestad sentrum er omkranset av store skoger og flere fiskevann for de store naturopplevelsene. I tettstedet Rakkestad bor det 4 939 personer per 1. januar 2023. Sentrum inneholder flere butikker, blant annet vinmonopol, skobutikk og sportsbutikk.

På *Høgnipen* i Degernes i Rakkestad har man gjort noen av Norges eldste funn fra steinalderen. Blant annet har man her funnet redskaper som kan dateres 9 600 år tilbake i tid.

Geografi og klima
-----------------

| Normaler for Rakkestad (110 moh.) | Jan | Feb | Mar | Apr | Mai | Jun | Jul | Aug | Sep | Okt | Nov | Des | År |
| --- | --- | --- | --- | --- | --- | --- | --- | --- | --- | --- | --- | --- | --- |
| Temperaturnormal (°C) | −4,5 | −4,4 | −0,9 | 3,8 | 9,9 | 14,3 | 15,8 | 14,6 | 10,4 | 6,2 | 1,1 | −2,4 | 5,3 |
| Nedbør (mm) | 50 | 40 | 45 | 40 | 55 | 65 | 70 | 80 | 85 | 100 | 85 | 55 | 770 |

Bioforsk / Meteorologisk institutt har drevet en automatisk værstasjon i kommunen siden 1991. Høyeste og laveste temperatur for målestasjonen er henholdsvis 31,1 grader 8. juni 2007 og −32,3 grader 31. desember 2002.

Politikk
--------

* *Se også: Liste over ordførere i Rakkestad*

Se også utfyllende artikkel: Kommunestyrevalg i Rakkestad.

### Kommunestyrevalget 2023

| Parti | Prosent | Stemmer | Mandater | Medlemmer avformannskapet |
| --- | --- | --- | --- | --- |
| % | ± | totalt | ± | totalt | ± |
| Senterpartiet | 41,6 | −3,7 | 1 588 | −209 | 11 |  | 4 |
| Arbeiderpartiet | 20,3 | −5,4 | 776 | −246 | 5 | −1 | 2 |
| Høyre | 13,3 | +2,6 | 506 | +82 | 3 |  | 1 |
| Fremskrittspartiet | 11,2 | +3,5 | 428 | +122 | 3 | +1 | 1 |
| Kristelig Folkeparti | 9,4 | +1,7 | 359 | +53 | 2 |  | 1 |
| Rødt | 4,2 | +4,2 | 161 | +161 | 1 | +1 |  |
| Andre |  | −3,4 |  | −136 |  | −1 |  |
| Valgdeltakelse/Total | 57,2 % | 3 883 | 25 | 9 |
| **Ordfører:** Karoline Fjeldstad (Sp) | **Varaordfører:** Iselin Bjørnstad (Krf) |
| Merknader: Kilde: valgresultat.no og Rakkestad kommune − Møte i kommunestyret 12.10.2023. |

Samfunn
-------

I 1964 ble Degernes og Rakkestad kommuner slått sammen til Rakkestad kommune. Kommuneadministrasjonen ligger i rådhuset i Rakkestad sentrum.

Innbyggerne kalles rakstinger.

Kommunen har tre barneskoler: Bergenhus i sentrum, Kirkeng skole i Degernes og Os. I sentrum finnes også Rakkestad ungdomsskole. Det går i underkant av 1 000 elever i grunnskolen i Rakkestad. For videregående utdanning må ungdommen til en av nabokommunene, mange går på Mysen videregående skole. Kommunen har 5 kommunale og 5 private barnehager.

Det er 3 kirker i kommunen, Rakkestad kirke, Degernes kirke og Os kirke.

Næringsliv og kommunikasjon
---------------------------

Nord i Rakkestad kommune, ved den vesle elva Dørja, ligger Kåen sag og mølle. Anlegget er fra ca 1850-60, og er i dag nennsomt restaurert.
Næringslivet er preget av at Rakkestad er en av Norges største landbrukskommuner. Det er mye korndyrking, gris, fjørfe og noe melkeproduksjon. I sentrum finnes det et godt utvalg av butikker, og det er en del industribedrifter i kommunen, bl.a. har Nortura (tidligere Prior) et fjørfeslakteri i bygda.

Østfoldbanens Østre linje går gjennom kommunen og fra Rakkestad stasjon kan man ta tog til Oslo. Rakkestad stasjon ligger 103 moh, og ble åpnet i 1882 da Østfoldbanens Østre linje (Ski-Mysen-Sarpsborg) ble ferdig.

I Rakkestad finner vi også Rudskogen Motorsenter, hvor blant annet bilfestivalen Gatebil arrangeres 2 ganger i året. Motorsenteret drives av Harald Huysman. Banen ligger ved riksvei 111 mellom Rakkestad og Sarpsborg.

Det er en lokalavis i kommunen, Rakkestad Avis, og bygda er hovedsete for Radio 5, Indre Østfold Nærradio AS.

Fra Rakkestad sentrum kan man ta riksvei 22 enten nordover mot Mysen, eller sørover via Degernes til Halden. Vestover går riksvei 111 til Sarpsborg og Fredrikstad, østover går fylkesvei 124 mot Aremark, eller nordvest mot Askim.

Tettsteder i Rakkestad kommune
------------------------------

Det er to tettsteder i kommunen, som er tettbebygde strøk med over 200 innbyggere. Dette er administrasjonssenteret Rakkestad og Degernes.

Friluftsliv
-----------

Siden Rakkestad er en kommune med mye skogområder, har man mange alternativer en kan benytte seg av om en vil utforske kommunens rikholdige natur. Det kanskje mest populære alternativet er å vandre opp til Rakkestads høyeste punkt, nemlig til branntårnet på Linnekleppen.

Kjente rakstinger
-----------------

* August Christian Manthey (1811–1880), politiker, statsråd og embetsmann
* Gunder Anton Jahren (1858–1933), stortingsrepresentant (H), stortingspresident 1925–1927
* Ludvig Field (1862–1944), æresborger av Rakkestad, forretningsmann, legatstifter, borgermester i Nylstroom i Sør-Afrika
* Helga Eng (1875–1966), professor i pedagogikk, pionér innen barnepsykologi
* Christian L. Holm (1892–1981), stortingsrepresentant (H) for Hordaland 1949–1965
* Asbjørn Solberg (1893–1977), bonde og stortingsrepresentant (KrF) 1945–1961
* Odd Steinar Holøs (1922–2001), stortingsrepresentant (KrF) 1981–1989
* Liv Stubberud (1930–1997), stortingsrepresentant (Ap) 1973–1985
* Sigrid Sundby (1942–1977), skøyteløper
* Øystein Hedstrøm (1946–), stortingsrepresentant (FrP) 1989–2005
* Tore Stubberud (1947–), forfatter og økobonde
* Hilde Midthjell (1960–), gründer og forretningskvinne, tidligere eier av Dale of Norway
* Bent Skammelsrud (1966–), fotballspiller
* Karianne Solbrække (1972–), redaktør og journalist
* Martin Beyer-Olsen (1980–), komiker

Referanser
----------

1. ↑  «07459: Alders- og kjønnsfordeling i kommuner, fylker og hele landets befolkning (K) 1986 - 2023». Statistisk sentralbyrå. 21. februar 2023.
2. ↑  «(+) Karoline har våknet opp til en ny hverdag – dette er det første hun skal gjøre som ordfører». *www.r-a.no* **(norsk)**. 11. oktober 2019. Besøkt 11. oktober 2019.
3. ↑  «Tettsteders befolkning og areal». Statistisk sentralbyrå. 12. desember 2023. Besøkt 12. desember 2023.
4. 1 2  *eklima.no* Arkivert 14. juni 2004 hos Wayback Machine.
5. ↑  *Bioforsk - VIPS* Arkivert 16. januar 2010 hos Wayback Machine.
6. ↑  Martin Dehli: Rakkestads historie, bind III, Rakkestad kommune 1996

Eksterne lenker
---------------

* Offisielt nettsted Rediger på Wikidata

* (en) Rakkestad – kategori av bilder, video eller lyd på Commons Rediger på Wikidata
* (no) Rakkestad i Store norske leksikon
* (no) Kommunefakta Rakkestad - Statistisk sentralbyrå

| * v
* d
* r
Kommuner i Østfold |
| --- |
| Østfold | Aremark **·** Fredrikstad **·** Halden **·** Hvaler **·** Indre Østfold **·** Marker **·** Moss **·** Rakkestad **·** Råde **·** Sarpsborg **·** Skiptvet **·** Våler | Norges flagg |

|  |  |
| --- | --- |
| Oppslagsverk/autoritetsdata | Store norske leksikon **·** Lokalhistoriewiki **·** Store Danske Encyklopædi **·** Nationalencyklopedin **·** GeoNames **·** Sentralt stedsnavnregister **·** MusicBrainz
 |